P. Paška, poslanec: (2003-11-05):
Zároveň ešte ten návrh uznesenia poveruje výkonný výbor na vykonanie všetkých právnych úkonov v príslušnej zákonom stanovenej forme potrebných na založenie a vznik spoločnosti Veriteľ, akciová spoločnosť. Veľmi dôležité údaje pre pochopenie celého kontextu projektu sa nachádzajú v dôvodovej správe, ktorá hovorí, že uznesením vlády Slovenskej republiky č. 262 z 2. 4. 2003, ktoré sa týka „Projektu oddlženia zdravotníckych zariadení a zdravotných poisťovní – 1. fáza“, sa v písm. C.I odporúča prezidentovi Prezídia Fondu národného majetku Slovenskej republiky založiť a následne zaregistrovať akciovú spoločnosť do 30 dní od schválenia projektu oddlženia vládou, uznesením výkonného výboru Fondu národného majetku Slovenskej republiky s č. 22/22/03 zo dňa 23. 4. 2003 bolo uložené riaditeľovi Sekcie právnej kontroly a sťažností zabezpečiť založenie a registráciu akciovej spoločnosti podľa Obchodného zákonníka v súlade s písm. C.I uznesenia vlády Slovenskej republiky č. 262 z 2. apríla 2003, vláda Slovenskej republiky na svojom zasadnutí 2. apríla 2003 prijala uznesenie č. 262/2003 k „Projektu oddlženia zdravotníckych zariadení a zdravotných poisťovní“, týmto uznesením súhlasila s projektom tak, že za účelom oddlženia zdravotníckych zariadení Fond národného majetku Slovenskej republiky založí a zaregistruje akciovú spoločnosť. Tu chcem upriamiť vašu pozornosť na veľmi dôležitý moment, ku ktorému sa dostanem až na konci, a to na to, akým spôsobom kto vykonával registráciu tejto spoločnosti, pretože nerozumiem, prečo vykonáva založenie súkromná spoločnosť. A čo je veľmi dôležité, je to, že nikde v materiáloch, napriek tomu, že aj návrh zakladateľskej listiny formou notárskej zápisnice by mal obsahovať všetky náklady súvisiace s registráciou právnickej osoby, v danom prípade Veriteľa, a. s., takéto údaje vôbec nie sú. Týmto uznesením vláda súhlasila s projektom oddlženia tak, že za účelom oddlženia zdravotníckych zariadení zaregistruje akciovú spoločnosť. Je to uvedené ako názov. To znamená, zrejme ešte v tých prvých uzneseniach napriek tomu, že ďalej vznikne ten názov Veriteľ, asi možno sa o tom ani nevedelo. A myslím, že pán minister vo výbore povedal, že tiež nie je veľmi spokojný s názvom Veriteľ, akciová spoločnosť, pretože dochádza k zámene často pojmov, keď sa vysvetľuje aj odbornej verejnosti Veriteľ ako ten, kto má určitý záväzok, a Veriteľ s veľkým V, akciová spoločnosť, ako právnická osoba založená Fondom národného majetku. Z citovaného uznesenia vlády Slovenskej republiky teda vyplýva nasledovný postup: Po prvé, Fond národného majetku Slovenskej republiky do 30 dní od schválenia projektu oddlženia založí a podá návrh na registráciu akciovej spoločnosti v Obchodnom registri, stále sa „používa“ v tejto dôvodovej správe len akciová spoločnosť s veľkým A, na založenie akciovej spoločnosti bude nutné ďalej vypracovať stanovy akciovej spoločnosti a súčasne musí Fond národného majetku vyčleniť zo svojho majetku základné imanie akciovej spoločnosti najmenej vo výške 1 mil. korún. Chcem podotknúť, že dôjdeme časom k momentu, ktorý bude vyplývať zo stanov a ktorý je diskutabilný, o navyšovaní a znižovaní základného imania spoločnosti, pretože sa dozvieme, že spoločnosť má údajne k dnešnému dňu po prevedení 3,45 mld. Sk na účte navýšené základné imanie. Ja osobne som zatiaľ nezískal relevantný doklad o tom, že by akciová spoločnosť mala takúto výšku základného imania. Samozrejme, tie súvislosti, ktoré vyplývajú z otázky napr. financovania chodu tejto spoločnosti, boli vysvetlené pánom ministrom včera vo výbore, že paradoxne týchto 3,45 mld. korún leží kdesi v banke na dobrej úložke a tá úložka je tak výhodná, že všetky výnosy plynúce z tejto bankovej úložky postačujú na vykrývanie administratívnych a iných nákladov chodu tejto spoločnosti. Kým budem pokračovať v čítaní dôvodovej správy, samozrejme, možno by bolo dobré spýtať sa už teraz, aké prostriedky teda Veriteľ dáva vlastne do toho systému, keď vieme, že jednu časť, a hovoríme o miliardách korún, stiahol zo zdravotných poisťovní z návratnej finančnej výpomoci a na druhej strane peniaze, ktoré údajne boli vložené ako navýšenie základného imania vo výške 3,45 mld. korún, ležia niekde na bankových účtoch tak, aby vyrábali dostatok zdrojov pre financovanie aparátu, tuším je to dvanásť ľudí, plus trojčlenné predstavenstvo, tak ako to vyplýva z dôvodovej správy. Tak z čoho bude oddlžovať potom ten Veriteľ? Bude poskytovať úroky z úložky? Ale myslím, že sa dostaneme po oboznámení sa so základnými dokumentmi spoločnosti aj k týmto otázkam. Druhým bodom tejto dôvodovej správy je, že v procese založenia akciovej spoločnosti dôjde aj ku kreovaniu orgánov akciovej spoločnosti tak, že bude mať predstavenstvo troch členov, po jednom zástupcovi ministerstvo zdravotníctva, ministerstvo financií a Fond národného majetku, a dozorná rada šiestich členov, po dvoch zástupcoch opäť ministerstvo zdravotníctva, ministerstvo financií a Fond národného majetku. Po zaregistrovaní akciovej spoločnosti v Obchodnom registri príslušnom podľa sídla do 30 dní Fond národného majetku Slovenskej republiky odpredá 50 % akcií akciovej spoločnosti ministerstvu zdravotníctva a 50 % akcií akciovej spoločnosti Ministerstvu financií Slovenskej republiky. Kúpna cena bude predstavovať nominálnu hodnotu akcií, teda pri základnom imaní 1 mil. Sk bude kúpna cena predstavovať 500 000 korún pri každej zmluve. Zmluvu máme k dispozícii, oboznámim vás s jej znením. Sekcia právna, kontroly a sťažností v spolupráci s advokátskou kanceláriou vypracovali návrh zakladateľskej listiny, návrh stanov a návrh uznesenia o založení akciovej spoločnosti Veriteľ, tu sa prvýkrát objavuje to pomenovanie, akciová spoločnosť, ktoré sú uvedené v prílohe. Dokumenty uvedené v prílohe obsahujú aj pripomienky Ministerstva zdravotníctva Slovenskej republiky, ako aj menný zoznam osôb delegovaných do orgánov akciovej spoločnosti Veriteľ. Je zaujímavé, že dôvodová správa napriek tomu, že počítala s prevodom akcií z pôvodného akcionára na dvoch akcionárov, už neupravuje následné personálne akty v predstavenstve akciovej spoločnosti ani v dozornej rade. Domnievam sa vzhľadom na to, že niektoré širšie súvislosti ukazujú, že aj v týchto vzťahoch môže byť kľúč k striktnému odmietaniu takéhoto spôsobu, že sú tieto skutočnosti naozaj veľmi zaujímavé. Ja si dovolím vás oboznámiť teraz s návrhom zakladateľskej listiny, ktorá vznikla formou notárskej zápisnice. Je to obvyklý akt. Treba povedať, že je to najrýchlejší spôsob registrácie právnickej osoby a Obchodný zákonník umožňuje v aktoch s jediným zakladateľom konať a registrovať právnickú osobu notárskou zápisnicou. Takže je to opis, samozrejme, originál nemám k dispozícii, ale je to notársky opis, odpis, prvá strana, notárska zápisnica, kde je napísané dňa, slovom, údaje nie sú uvedené: „Predo mňa notárku predstúpil účastník právneho úkonu,“ nie je uvedené, kto konal, „ktorý vyhlásil, že je štatutárnym orgánom Fondu národného majetku Slovenskej republiky so sídlom Drieňová 27, Bratislava 821 01, identifikačné číslo organizácie je 17 333 768, zapísaného v Obchodnom registri Okresného súdu Bratislava I, oddiel Po...“ (Potlesk.)